Har I som børnehave eller dagpleje lyst til at møde en masse dyr, som har det rigtig godt?
Så tag hinanden i hænderne og gå på opdagelse i dyrenes verden!
Nedenstående priser gælder uanset antal personer i gruppen.
Børnehave, voksen DKK 40,00 pr. person
Børnehave, barn + 3 år DKK 40,00 pr. person
Vuggestue, voksen DKK 40,00 pr. person
Vuggestue, barn + 3 år DKK 40,00 pr. person
Småbørn 0-2 år Gratis
Dagpleje, voksen DKK 40,00 pr. person
Dagpleje, barn + 3 år DKK 40,00 pr. person
Kom så ofte I vil for kun kr. 30,00 ekstra pr. person ved køb af et sæsonkort til jer selv og børnene ved jeres første besøg.
Morgentur med egen guide
Er I morgenfriske, kan vi anbefale jer at benytte jer af vores tilbud til børneinstitutioner. Book jeres egen dyreguide og få en oplevelse, som bringer jer endnu tættere på dyrene. Vi starter med et besøg ved ilderne, som elsker at drille dyreguiden, og som elsker at blive aet af små børnehænder. Dyreguiden fodrer herefter rævene, som altid er fulde af krudt og spilopper under fodring - specielt når de kravler rundt på dyreguiden efter mad og opmærksomhed.
I Dådyrparken, kan alle som har lyst, komme helt tæt på Bambi og røre ved de bløde muler under håndfodring.
Turen slutter i det store aktivitetscenter hos Manse - vores 100% ægte mammutskelet - som er omgivet af gevirer, knogler og skind. Her kan I prøve at løfte en ægte mammutstødtand, undersøge bjørne- og ulvekranier og røre ved skind fra ulv, ræve, rensdyr, moskusokse og brunbjørn.
Dyreguiden kan også bookes til et besøg ved ulvene, isbjørnene og brunbjørnene i forbindelse med et morgenbesøg. Guiden er også frisk på en omgang "Gæt et gevir", som er en lærerig leg i Mammutcenteret.
Den friske luft giver en god appetit, så husk at tage madpakken med. Det mest populære sted er picnicbordene under de overdækkede picnicområder ved legepladsen. I kan også vælge at spise jeres madpakker i picnicområderne ved Isbjørneparken eller Ulveparken.
Vil I være helt sikre på, at der er plads til jer, eller vil I gerne have en base under besøget, kan I reservere plads i det overdækkede picnicområde ved legepladsen. Café Bjælkehuset har åbent hver dag, hvis nogle skulle få lyst til en kop kaffe, en is eller frokost.
Midt i Skandinavisk Dyrepark ligger vores store legeplads, hvor både store og små kan blive udfordret og prøve kræfter med bjørnebjerget eller forhindringsbanen.